**NACRT**

Na temelju članka 142. stavka 3. Zakona o zdravstvenoj zaštiti („Narodne novine“ broj 150/2008, 71/2010, 139/2010, 22/2011, 84/2011, 12/2012, 35/2012, 82/2013, 22/2014 i 70/2016) ministar zdravstva donosi

**PRAVILNIK**

**O STJECANJU STATUSA SPECIJALISTA IZ UŽE SPECIJALIZACIJE**

**Članak 1.**

Ovim Pravilnikom uređuje se postupak stjecanja statusa specijalista iz uže specijalizacije.

Status specijalista iz uže specijalizacije može biti priznata samo iz jedne uže specijalnosti.

Iznimno od stavka 2. ovoga članka, specijalistima koji su stekli pravo na naziv područja uže specijalnosti, odnosno kojima je priznata uža specijalizacija, a koja je prema Pravilniku o specijalističkom usavršavanju doktora medicine (»Narodne novine«, broj 100/11, 133/11, 54/12, 49/13, 139/14, 116/15, 62/16, 69/16 – ispravak i 6/17) osnovna specijalizacija, može se priznati druga uža specijalizacija.

Druga uža specijalizacija može biti priznata i specijalistima iz uže specijalnosti kojima uža specijalizacija sukladno Pravilniku iz stavka 3. ovoga članka, nije temeljena na osnovnoj specijalizaciji.

**Članak 2.**

Doktorima medicine specijalistima bez uže specijalnosti, koji se bave određenom propisanom užom specijalnošću najmanje deset godina može se na temelju pribavljenog pozitivnog mišljenja Hrvatske liječničke komore o njihovom radu na području uže specijalnosti priznati status specijalista uže specijalnosti.

**Članak 3.**

Doktori medicine specijalisti bez uže specijalnosti, koji se bave određenom propisanom užom specijalnošću najmanje sedam godina mogu steći status specijalista iz uže specijalnosti, pod uvjetom položenog ispita iz uže specijalnosti, na temelju prethodno pribavljenog pozitivnog mišljenja Hrvatske liječničke komore o njihovom radu na području uže specijalnosti.

**Članak 4.**

Hrvatska liječnička komora daje mišljenje iz članka 2. i 3. ovoga Pravilnika na temelju prethodno pribavljenog pozitivnog mišljenja neposrednog voditelja ustrojstvene jedinice zdravstvene ustanove u kojoj specijalist radi, pozitivnog mišljenja stručnog vijeća zdravstvene ustanove ili ustanova gdje specijalist radi ili je radio u zadnjih deset, odnosno sedam godina te pozitivnog mišljenja nadležnog stručnog društva Hrvatskog liječničkog zbora.

**Članak 5.**

Zahtjev za priznanje statusa užeg specijalista uz predočenje pisanih dokaza iz članka 2., 3. i 4. ovog Pravilnika, Ministarstvu zdravstva podnosi doktor medicine specijalist.

**Članak 6.**

Ovaj Pravilnik stupa na snagu osmog dana od dana objave u „Narodnim novinama“.

KLASA:

URBROJ:

Zagreb,

 MINISTAR

 prof. dr. sc. Milan Kujundžić, dr. med.